Il-mistiċi, jiġifieri dawk il-persuni li jkollhom esperjenza mistika, li tfisser li bniedem ikun qrib Alla b'tali mod li fih jew bih iseħħu għeġubijiet, ma humiex nies li għexu eluf jew mijiet ta' snin ilu. Sal-lum għadna nsibu minn dawn in-nies iżda minħabba l-ħajja mgħaġġla li ngħixu fiha u minħabba l-ħafna aljenazzjonijiet li għandha, għandna mnejn lanqas nindunaw bihom jew ma nagħtux każ meta jkun hemm xi ħaġa miktuba dwarhom. Fil-Calabria Fin-Nofsinhar tal-Italja, sewwasew fir-reġjun tal-Calabria sa ftit snin ilu kienet tgħix waħda mara mistika li kull ma jmur aktar qegħdin nisimgħu dwarha u dwar xi kwalitajiet jew qawwiet li kellha. Din il-mara kien jisimha Fortunata Evolo imma kulħadd kien jafha bħala Natuzza. Hija twieldet qrib Mileto, sewwasew f' Paravati nhar it-23 ta' Awwissu 1924 u mietet fir-raħal li twieldet fih fl-1 ta'Novembru tas-sena 2009. Twieldet f'familja fqira ħafna fejn il-missier kien telaq lejn l-Arġentina u ħalla lil martu u lil uliedu bħall-Erbgħa fost il-ġimgħa bla ebda sold. It-tfulija ta' Natuzza xejn ma kienet waħda feliċi, anzi nistgħu ngħidu li kienet waħda ta' tbatija kemm materjalment minħabba l-faqar kif ukoll emozzjonalment. Omm Natuzza, Maria Anġla, minkejja li żewġha kien telaq, xorta baqgħet twelled it-tfal u din il-ħaġa kienet fuq fomm ir-raħħala kollha. Uliedha kienu meqjusin bħala frott id-dnub u għalhekk kellhom ibatu minn ċkunithom minħabba lsien in-nies. Esperjenzi mistiċi Jingħad li Natuzza rat lill-Madonna l-ewwel darba meta kellha madwar 5 snin imma ma ndunatx li kienet Hi. Evolo stess tgħid: "Lanqas kont naf min kienet il-Madonna, imbagħad bdejt naraha spiss meta kelli tmien snin. Tfajla sabiħa, tifla ħelwa." Il-Verġni mqaddsa kienet tidhrilha bħala tfajla ta' bejn il-15 u s-16-il sena, liebsa l-abjad, ftit il fuq mill-art, b'karnaġġjon skur, għajnejn kbar ta' lewn skur bħal xagħarha. Waqt li ommha kienet tara kif ser taqla' xi ħaġa biex titma' lil uliedha, Natuzza, li kienet għadha daqxejn ta' tifla, kienet tieħu ħsieb ħutha. Kienet iddur il-fran forsi tiddobba ħobża minkejja li kienet spiss tiġi mgħajra. Aktar ma kienu jkunu koroh jiemha, aktar kien ikollha dehriet minn dik it-tfajla samra. Xi kultant dik is-"Sinjorina" kienet tieħu l-ħajja u tersaq lejn is-sodda ta' Natuzza u tħares lejha b'dik il-ħlewwa ta' omm, ħarsa li forsi Marija Anġla qatt ma setgħet tħarsilha. Ħjiel minn ħajjitha Natuzza, fl-14 ta' Awwissu, 1943, iżżewġet lill-mastrudaxxa Baskal Nicolace, sena akbar minnha, bil-prokura, għax iż-żagħżugħ kien inġabar bil-lieva fl-armata minħabba t-tieni gwerra dinjija u kien jinsab fuq il-front tal-battalja. Minn dan iż-żwieġ twieldu ħamest itfal. Id-dar ta' Natuzza laqgħet fiha eluf ta' nies li fittxew il-mistrieħ tal-qalb u tar-ruħ. Imma dan ma kienx biżżejjed. Hija qalet li x-xewqa tal-Madonna hija li fil-qrib tinfetaħ dar kbira biex min ikollu bżonn isib ftit serħan il-qalb. Fil-fatt twaqqfet għaqda biex tieħu ħsieb twettaq din ix-xewqa. Tul ħajitha Natuzza kellha ssofri ħafna. Kienu infetħulha l-pjagi u kien hemm bosta manifestazzjonijet sopranaturali oħrajn li seħħew ma' din il-mara mill-Calabria. Kienu l-5.15 sewwa, l-1 ta' Novembru 2009 meta Natuzza Evolo, wara lejl impressjonanti u ta' tbatija straordinarja, ħadet l-aħħar nifs. Hemm ħafna x'wieħed iżid ma' dan li ktibt jien, Dan huwa biss farka. Dan l-artiklu deher f' Il-Mument - 26 ta' Awwissu 2018
Natuzza Evolo